Kommissionens afgørelse

af 26. juli 2000

om ændring af afgørelse 97/634/EF om godtagelse af tilsagn i forbindelse med antidumping- og antisubsidieprocedurerne vedrørende importen af opdrættede atlanterhavslaks med oprindelse i Norge

(meddelt under nummer K(2000) 2299)

(2000/522/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/98(2), særlig artikel 8,

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab(3), særlig artikel 13,

efter høring af det rådgivende udvalg, og

ud fra følgende betragtninger:

A. TIDLIGERE PROCEDURE

(1) Den 31. august 1996 offentliggjorde Kommissionen to separate meddelelser i De Europæiske Fællesskabers Tidende om indledning af henholdsvis en antidumpingprocedure(4) og en antisubsidieprocedure(5) vedrørende importen af opdrættede atlanterhavslaks med oprindelse i Norge.

(2) Kommissionen indhentede og efterprøvede alle de oplysninger, som den anså for nødvendige med henblik på at træffe en endelig afgørelse. Det konstateredes på grundlag af denne undersøgelse, at der burde træffes endelige antidumping- og udligningsforanstaltninger for at afhjælpe de skadelige virkninger af dumping og subsidiering. Alle interesserede parter blev underrettet om resultaterne af undersøgelsen og fik mulighed for at fremsætte bemærkninger hertil.

(3) Den 26. september 1997 vedtog Kommissionen afgørelse 97/634/EF(6) om godtagelse af tilsagn i forbindelse med de to ovennævnte procedurer fra de eksportører, der var anført i bilaget til afgørelsen, og afsluttede undersøgelsen for disse eksportørers vedkommende.

(4) Samme dag indførte Rådet ved forordning (EF) nr. 1890/97(7) og 1891/97(8) antidumping- og udligningstold på importen af opdrættede atlanterhavslaks med oprindelse i Norge. Importen af opdrættede atlanterhavslaks eksporteret af selskaber, fra hvilke der var godtaget tilsagn, var fritaget for denne told, jf. artikel 1, stk. 2, i forordningerne.

(5) I de ovennævnte forordninger angives de endelige resultater og konklusioner vedrørende alle aspekter af undersøgelserne. Da toldens form har været genstand for en fornyet undersøgelse, blev forordning (EF) nr. 1890/97 og 1891/97 erstattet af Rådets forordning (EF) nr. 772/1999(9).

B. FORPLIGTELSER FOR EKSPORTØRER, DER HAR AFGIVET TILSAGN

(6) I henhold til tilsagnene vil det blive anset for at være en misligholdelse af et tilsagn, hvis der ikke indgives en kvartalsrapport om alle salgstransaktioner til den første ikke-forretningsmæssigt forbundne kunde i Fællesskabet inden for en fastsat tidsfrist, undtagen i tilfælde af force majeure.

(7) I fjerde kvartal af 1999 undlod et norsk selskab, Fryseriet AS, at indgive en salgsrapport inden for den fastsatte frist på trods af, at der var sendt en påmindelse herom til selskabet 24 timer før fristens udløb. Selskabet fik efterfølgende lejlighed til at underrette Kommissionen om årsagerne til, at det var blevet forhindret i at indgive sin rapport inden for den fastsatte frist, men svarede ikke herpå.

(8) Fryseriet AS modtog derefter skriftlige oplysninger om de vigtigste kendsgerninger og betragtninger, på grundlag af hvilke det påtænktes at anbefale indførelse af endelig told over for selskabet. Selskabet fik også lejlighed til at fremsætte bemærkninger og anmode om at blive hørt, men igen reagerede selskabet ikke herpå.

(9) I lyset af ovenstående anses det for nødvendigt at trække godtagelsen af tilsagnet fra Fryseriet AS tilbage og at indføre endelig antidumping- og udligningstold over for dette selskab. Dette selskab bør derfor slettes i bilaget til afgørelse 97/634/EF, som indeholder en liste over de selskaber, fra hvilke der er godtaget tilsagn.

(10) Sideløbende med denne afgørelse har Rådet ved forordning (EF) nr. 1783/2000(10), endvidere trukket selskabets fritagelse fra antidumping- og udligningstold tilbage.

C. NYE EKSPORTØRER

(11) Efter den oprindelige indførelse af endelig antidumping- og udligningstold gav flere norske selskaber sig til kende over for Kommissionen, idet de påstod at være nye eksportører og anmodede om, at fritagelsen fra tolden blev udstrakt til at omfatte dem, jf. artikel 2 i forordning (EF) nr. 772/1999, sammenholdt med artikel 11, stk. 4, i forordning (EF) nr. 384/96 og artikel 20 i forordning (EF) nr. 2026/97.

(12) I denne forbindelse påviste fem af disse eksportører, Emborg Foods Norge AS, Helle Mat AS, Norsea Food AS, Salmon Company Fjord Norway AS og Stella Polaris AS, at de ikke havde eksporteret den pågældende vare til Fællesskabet i den undersøgelsesperiode, der førte til indførelsen af den nuværende antidumping- og udligningstold ("den oprindelige undersøgelsesperiode").

(13) Disse selskaber påviste også, at de ikke var forretningsmæssigt forbundet med noget selskab i Norge, som er omfattet af antidumping- og udligningstold. De fremlagde desuden bevis for, at de enten havde eksporteret den pågældende vare til Fællesskabet efter den oprindelige undersøgelsesperiode eller havde indgået en uigenkaldelig kontraktmæssig forpligtelse til at eksportere en væsentlig mængde af den pågældende vare til Fællesskabet.

(14) De pågældende selskaber har afgivet tilsagn, der er identiske med de tilsagn, der tidligere er afgivet af andre norske selskaber, som eksporterer opdrættede atlanterhavslaks med oprindelse i Norge. Dermed har de indvilget i at give Kommissionen regelmæssige og detaljerede oplysninger om deres eksport til Fællesskabet.

(15) Da Kommissionen kan overvåge sådanne tilsagn effektivt, og deres godtagelse vil afhjælpe de skadelige virkninger af dumping og subsidiering, bør tilsagnene godtages.

(16) De pågældende selskaber er blevet underrettet om de vigtigste kendsgerninger, betragtninger og forpligtelser, der ligger til grund for godtagelsen af deres tilsagn.

(17) Deres navne bør derfor føjes til listen over selskaber, fra hvilke der er godtaget tilsagn, i bilaget til afgørelse 97/634/EF.

D. NAVNEÆNDRING

(18) To andre norske eksportører, fra hvilke der er godtaget tilsagn, Agnefest AS og Norway Seafoods ASA, underrettede Kommissionen om, at deres selskaber havde ændret navn til henholdsvis Rosfjord Seafood AS og Frionor AS. Kommissionen har derfor undersøgt sagen og fundet det godtgjort, at der ikke er sket ændringer af deres selskabsstruktur, der vil berettige en mere detaljeret undersøgelse af det hensigtsmæssige i, at disse selskaber opretholder deres tilsagn.

(19) Derfor bør disse selskabers navne ændres i listen over selskaber, fra hvilke der er godtaget tilsagn, i bilaget til afgørelse 97/634/EF.

E. INDSTILLING AF ET AF DE NORSKE SELSKABERS AKTIVITETER

(20) Kommissionen blev også underrettet om, at et andet norsk selskab, fra hvilket der er godtaget tilsagn, Atlantic King Stranda A/S, har indstillet sine aktiviteter og er blevet likvideret. Derfor bør dette selskab slettes fra listen over selskaber i bilaget til afgørelse 97/634/EF.

F. ÆNDRING AF BILAGET TIL AFGØRELSE 97/634/EF

(21) Det Rådgivende Udvalg blev hørt i forbindelse med ovennævnte ændringer af afgørelse 97/634/EF og gjorde ikke indsigelse.

(22) Af overskuelighedshensyn bør der imidlertid offentliggøres en ajourført version af dette bilag til afgørelse 97/634/EF, der angiver de eksportører, hvis tilsagn er gældende -

TRUFFET FØLGENDE AFGØRELSE:

Artikel 1

Bilaget til afgørelse 97/634/EF erstattes af bilaget til denne afgørelse.

Artikel 2

Denne afgørelse træder i kraft dagen efter offentliggørelsen i De Europæiske Fællesskabers Tidende.

Udfærdiget i Bruxelles, den 26. juli 2000.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 288 af 21.10.1997, s. 1.

(4) EFT C 253 af 31.8.1996, s. 18.

(5) EFT C 253 af 31.8.1996, s. 20.

(6) EFT L 267 af 30.9.1997, s. 81. Afgørelsen er senest ændret ved forordning (EF) nr. 2592/1999 (EFT L 315 af 9.12.1999, s. 17).

(7) EFT L 267 af 30.9.1997, s. 1.

(8) EFT L 267 af 30.9.1997, s. 19.

(9) EFT L 101 af 16.4.1999, s. 1. Forordningen er senest ændret ved forordning (EF) nr. 2652/1999 (EFT L 325 af 17.12.1999, s. 1).

(10) Se side 1 i denne Tidende.

BILAG

SELSKABER, FRA HVILKE DER ER GODTAGET TILSAGN

>TABELPOSITION>